En politipatrulje ville ransage en bil torsdag eftermiddag.

Det var på Kappelvænget i den indvandrertætte bebyggelse Herredsvang i Aarhus V.

En af betjentene måtte løbe efter en mand, der stak af.

Og så blev det farligt for den betjent, der blev tilbage ved bilen.

Fem unge mænd samlede sig om betjenten.

De fem mænd omkring betjenten blev tiltagende aggressive og truende og forsøgte både at tage ting fra bilen, at sætte sig ind i den og at køre fra stedet.

Trods flere advarsler gik 23-årig mand helt tæt på betjenten og råbte flere trusler mod ham. Betjenten anvendte derfor peberspray på manden, der løb fra stedet.

I mellemtiden ankom assistance fra flere andre patruljer.

Da de ankomne patruljer ville sikre orden på stedet, blev en 22-årig mand anholdt og sigtet for overtrædelse af ordensbekendtgørelsen, da han var opfarende og råbte af betjentene.

Den 23-årige, som var løbet fra stedet, var i forvejen kendt af politiet og han blev derfor senere lokaliseret og anholdt og sigtet for trusler mod polititjenestemand.